Bent Bøgsted (DF), 2010-06-22:
Det er dejligt at se, at hr. Bjarne Laustsen er klar med det samme.
Det er det, der er blevet ventet på hele dagen
, tror jeg, fra hr. Bjarne Laustsens side.
Det er meget fair.
Jeg synes, det har været en spændende debat i dag.
Vi har fået mange klare svar.
Det, som egentlig har været overraskende i forbindelse med behandlingen af optjeningsretten, er, at der er kommet et klart svar fra hr. Eigil Andersen fra Socialistisk Folkeparti om, at det forslag fra S og SF om at arbejde 12 minutter mere først skal gælde, når der ikke er flere arbejdsløse i Danmark.
Det var det, hr. Eigil Andersen sagde.
Senere kom det så, at det godt kunne være, at det var, når man var nede på 40-45.000, ligesom den borgerlige regering havde fået det ned til, så kunne man nok sige, at vi var nede, hvor der ikke var flere arbejdsløse.
Men det her med definitionen af en arbejdsløs er jo lidt svært, fordi det både er dagpengemodtagere, kontanthjælpsmodtagere, starthjælpsmodtagere og dem, der ellers er tilmeldt jobcentrene, og om 3-4 år ville vi være nede på, at der ikke var flere arbejdsløse.
Det var det, hr. Eigil Andersen sagde i svaret, og det var faktisk ret spændende at få at vide, for det betyder kort sagt, at den forkortelse af dagpengeperioden, der kommer nu, om 3-4 år faktisk ikke har nogen som helst betydning, for der er ingen, der kommer til at gå over 2 år, hvis der ikke er nogen arbejdsløse.
Hr. Eigil Andersen sagde, at der kun var arbejdsløse i forbindelse med jobskifte.
Det er noget, vi ser frem til, det er noget, vi skal kigge lidt mere på.
Jeg synes i det hele taget ikke, at det er så slemt igen, fordi vi selvfølgelig også skal gøre en ekstra indsats for at hjælpe dem, der nu går ledige, dem, der har problemer med at finde en arbejdsgiver.
Der skal vi selvfølgelig yde en ekstra indsats, og det gør vi i forbindelse med langtidspakken.
Det kan da godt være, at der er nogle af dem, vi skal kigge på og yde en ekstra indsats for at hjælpe.
Det er det her med 26 ugers arbejde over en 4-års-periode for at have ret til 4 års dagpenge, man skal have.
Og det kunne jo godt være, at der var nogle i de grupper, man skulle hjælpe til en anden beskæftigelse og yde en indsats over for de langtidsledige.
Det vil jeg absolut ikke udelukke.
Så er det egentlig også bemærkelsesværdigt, at noget af den kritik kommer fra partier, der egentlig støtter, at der er fri adgang for arbejdskraft fra Europa, så man bare kan rejse op og tage arbejde i Danmark.
Det er jo egentlig også fantastisk.
Og så har vi også lige det her med – jeg kan ikke lade være, vil jeg sige til hr. Bjarne Laustsen, for nu kender vi efterhånden hinanden meget godt, og vi kan godt tåle, at vi skyder på hinanden – at det, hr. Bjarne Laustsen siger, ikke er noget klart svar.
Det er det her med, hvad det er, Socialdemokratiet vil i stedet for det, regeringen vil her.
Det er 12 minutter mere om dagen, 38 timers arbejdsuge.
Og så har vi tidligere hørt – det var så også hr. Eigil Andersen, der sagde det – at det ikke var alle, der skulle arbejde de her 12 minutter mere om dagen, det var et gennemsnit.
Nogle skulle arbejde mere, og nogle skulle arbejde mindre.
Det var sådan i gennemsnit, man skulle have det.
Så det er lidt spændende.
Jamen tænk, hvis hr. Bjarne Laustsen nu skal have De Radikale med for at danne et flertal.
Tænk, hvis DA nu siger nej til at røre ved dagpengeperioden, så kan man ikke få en trepartsaftale om det.
Der er så mange hvis'er i det spil, og derfor synes jeg, det er lidt svært at forholde sig til, når vi ikke får nogen klare svar på, hvad der så skal sættes i stedet for den genopretningspakke, der er kommet nu.
Det havde vi jo set frem til at få at vide, og det er også derfor, vi har spurgt ind til det mange gange.
Det er lagt klart frem, hvad genopretningspakken indeholder.
Dansk Folkeparti har heller ikke lagt skjul på, at vi støtter den, som den ligger her, men vi har meget svært ved at finde ud af, hvad modspillet, det, der skulle kunne være i stedet for, så vil være, for der er simpelt hen så mange hvis'er.
Jeg er i hvert fald meget, meget spændt på at se, hvordan det så ser ud over 3-4 år, om hr. Eigil Andersen får ret i sin spådom om, at vi om 3-4 år ikke har nogen arbejdsløse.
Det ville være noget så fantastisk, for så var det dér, at det her med at arbejde 12 minutter mere om dagen skulle træde i kraft.
Det er egentlig en fantastisk nyhed, vi har fået i dag, og som vi ser frem til at kigge lidt nærmere på.
Men som sagt betyder genoptjeningsretten fra 26 til 52 uger, at man i gennemsnit skal have 4 måneders arbejde om året i en 3-års-periode.
Vi har samtidig lavet pakken mod langtidsledighed for at hjælpe de langtidsledige, og den kommer til at gælde fra efteråret.